Clemens episcopus .... dilectis filiis magistro et prioribus ac universis fratribus ordinis Predicatorum salutem .... Loca sanctorum omnium pia et prompta devotione sunt a Christi fidelibus veneranda, ut dum Dei honoramus amicos, ipsi nos amicabiles Deo reddant et illorum nobis vendicantes quodammodo patrocinium apud Christum, quod merita nostra non obtinent, eorum mereamur intercessionibus obtinere. Cupien-[Fol. 37]-tes igitur, ut ecclesie locorum vestrorum, congruis honoribus frequententur, omnibus vere penitentibus et confessis, qui per ecclesias ipsas in dedicationibus ipsarum et anniversario dedicationum earum die ac usque ad octo dies sequentes, nec non in beate Marie Virginis, sanctorum Dominici confessoris et Petri martyris, etiam aliorum sanctorum, in quorum honore altaria majora in ecclesiis ipsi sunt constructa, festivitatibus, cum devotionis venerabiliter visitaverint de omnipotentis Dei misericordia et beatorum apostolorum Petri et Pauli ejus auctoritate confisi, centum dies de injunctis sibi penitentiis annis singulis misericorditer relaxamus. Datum Perusii, V kalendas octobris, pontificatus nostri. anno primo.